Tânărul în vârstă de 21 de ani îl avea alături, în șa, pe un alt tânăr din satul Sălăgeni. Accidentul s-a produs pe raza satului Sălăgeni, comuna Dumbrăveni, acolo unde a scăpat controlul motocicletei. Pasagerul a ajuns în stare gravă la spital, pentru că nici acesta nu avea cască de protecție. Polițiștii spun că Ionuț Florin Ciobanu își conducea motocicleta cu o viteză foarte mare.
”Din cercetări rezultă că Ionuț Florin Ciobanu, care avea numai 21 de ani, localnic din Sălăgeni, conducea motocicleta Kawasaki pe drumul comunal din Sălăgeni. Într-o succesiune de curbe, pe fond de viteză excesivă, tânărul de 21 de ani a pierdut controlul asupra vehiculului pe două roți, lovind frontal temelia din beton a unei fântâni. În urma impactului, tânărul din față a fost proiectat într-un gard”, au transmis reprezentanții IPJ Suceava, conform Monitorul de Suceava.
Pompierii militari ajunși la fața locului l-au găsit pe tânăr mort, ”leziunile suferit de acesta fiind incompatibile cu viața”. Cât despre pasagerul Constantin D., în vârstă de 28 de ani, acesta s-a ales cu multiple traumatisme și a fost transportat la Spitalul Județean Suceava, în stare foarte gravă. De altfel, tânărul a ajuns imediat pe masa de operație.
”Tânărul a ajuns în sala de chirurgie, cu ruptură de diafragmă, stabil hemodinamic. Pacientul mai are și o fractură la picior, fiind internat în secția ATI”, au transmis medicii. Mai mult, polițiștii au constatat că motocicleta implicată în accident nu avea ITP și RCA valabile. Nu doar în România se moare pe drumuri, ci și în Uniunea Europeană.
Drept dovadă cazul unui tânăr român, în vârstă de 19 ani, care și-a pierdut viața într-o dubă condusă de un prieten. Tragedia a avut loc în Austria pe Ennstal-Strasse (B320) în apropiere de Radstadt, din landul Salzburg. Aici, două dube s-au ciocnit violent, iar în urma accidentului doi tineri și-au pierdut viața.
Potrivit unui comunicat oficial al Poliției din Salzburg, accidentul a avut loc la 8 dimineața. ”O dubă condusă de un cetăţean austriac în vârstă de 58 de ani, care circula spre Radstadt, a intrat în coliziune cu duba condusă de un român de 27 de ani”, au transmis autoritățile. Astfel, un pasager în vârstă de 29 de ani a murit pe loc, în timp ce un tânăr de 19 ani a murit în elicopterul care-l transporta la spital.
Între timp, în Timiș de această dată, o tânără de 17 ani murea după ce autoturismul condus de iubitul său, un adolescent în vârstă de 19 ani, a ieșit de pe drum și s-a rostogolit în câmp. Băiatul avea permisul de conducere de doar câteva zile și primise cadou un bolid BMW din partea familiei, o gravă eroare pe care mulți părinți ajung să o regrete enorm.
Așadar, polițiștii cred că acesta a condus autoturismul cu viteză excesivă, pe fondul teribilismului vârstei, și a ieșit de pe drum într-o curbă. Bolidul s-a rostogolit în câmp peste 100 de metri, iar tânăra a zburat prin geam și a murit pe loc. “La faţa locului am găsit două victime, una era conştientă, cealaltă inconştientă.
Am asigurat măsurile de prim ajutor, măsuri de prevenire a stingerii incendiilor. Între timp, doamna doctor de pe ambulanţă a declarat victima inconştientă, o fată, decedată. Maşina a fost distrusă în proporţie de 70%”, a declara Vasile Mânzatu, reprezentant al ISU Timiş. În România mor, la fiecare 24 de ore, nu mai puțin de patru oameni.